text: Signalfejl generer togtrafikken
  05 februar 2018 kl. 04.31
  Rejsende mellem Esbjerg og stationer længere væk end Kolding mærker mandag morgen følgerne af signalfejl på strækningen mellem Esbjerg og Kolding. De gennemgående tog er aflyst, så turen til København begynder med lokaltog og togskift i Kolding.
  
  Det skyldes en signalfejl mellem Vejen og Holsted, som Banedanmark arbejder på at rette. Fejlen har drillet togdriften siden søndag eftermiddag.
  Mandag betyder det, at Intercitytog kun kører mellem Kolding og København (Østerport). Mellem Kolding og Esbjerg skal de rejsende bruge regionaltog. Det oplyser DSB.
  Banedanmark arbejder på at reparere fejlen, så togene igen kan køre til tiden. DSB forventer først at kunne køre alle tog til og fra Esbjerg efter kl. 14.
  